27.4.2023
SL
Uradni list Evropske unije
C 146/57
4.
Posebne ugotovitve 4.1 EESO poudarja, da so potrebna jasna in pregledna pravila za izračun primarnih odhodkov, saj naj bi načrti neto primarnih odhodkov postali glavni parameter ocenjevanja.
Diskrecijski ukrepi na strani prihodkov in odhodki za ciklično brezposelnost morajo biti zato objektivno in jasno opredeljeni in vse države članice morajo o njih soglašati.
4.2 Čeprav je izključitev odhodkov za ciklično brezposelnost v načrtih odhodkov razumljiva, državam članicam ne sme preprečiti, da bi obravnavale morebitno potrebo po izboljšanju delovanja trga dela za zmanjšanje strukturne brezposelnosti, saj lahko takšni stroški, tudi če niso izključeni, srednjeročno močno prispevajo k višji rasti in zaposlovanju, s tem pa izboljšajo vzdržnost dolga.
Hkrati je treba spodbujati dobre srednjeročne delovne pogoje.
Pravila morajo biti jasna in trdna, tako da države članice ne bodo uporabljale nobene oblike t. i. kreativnega računovodstva.
4.3 EESO pozdravlja dejstvo, da sta večja kakovost in količina javnih naložb opredeljeni kot dejavnik, ki ga je treba upoštevati v procesu doseganja vzdržnosti dolga.
Prav tako pozdravlja podaljšanje prilagoditvene poti, ki se lahko odobri za največ tri leta, če države članice svoje načrte podprejo z nizom reform in naložb, ki podpirajo vzdržnost dolga in trajnostno rast.
4.4 Za dosego podnebnih ciljev EU je treba povsem prenoviti osnovni kapital ter povečati javne in zasebne naložbe.
V preteklosti je EESO pozival k uvedbi zlatega pravila za javne naložbe, da bi zapolnili ogromne naložbene vrzeli.
To v predlog Komisije ni vključeno.
Predlog vključuje pomembne elemente za krepitev javnih naložb, ni pa mogoče dejansko količinsko opredeliti javnih naložb, ki bodo ustvarjene, saj bo veliko odvisno od pogajanj med Komisijo in državami članicami o fiskalno-strukturnih načrtih.
Zato EESO poudarja, da bodo morda potrebne nadaljnje pobude za mobilizacijo zadostnega zasebnega in javnega kapitala za zeleni prehod in socialno kohezijo.
4.5 Zaradi pristopa na podlagi tveganja, ki ga predlaga Evropska komisija, bo analiza vzdržnosti dolga v prihodnjem okviru ekonomskega upravljanja EU postala ključna.
EESO poudarja, da je določanje podrobnih parametrov analize vzdržnosti dolga, vključno s tem, ali so tveganja, povezana s podnebjem, vključena v analizo, zelo politično vprašanje in bi bilo treba o njem temeljito razpravljati s pristojnimi deležniki.
O končnih parametrih analize vzdržnosti dolga je treba odločati na demokratičen in pregleden način.
Neodvisne fiskalne institucije bi lahko imele pomembno vlogo pri ocenjevanju ustreznosti temeljnih predpostavk s sodelovanjem v razpravi in dajanjem informacij nacionalnim parlamentom.
4.6 Za zagotovitev preglednosti in olajšanje učinkovitega spremljanja izvajanja srednjeročnih fiskalno-strukturnih načrtov morajo države članice predložiti letna poročila o napredku in podrobno opisati stanje izvajanja reform in naložb.
Ta poročila in ocene Komisije in Sveta, izvedene v okviru letnega nadzora, bi morali biti javno dostopni.
4.7 EESO meni, da je treba v postopku v zvezi z makroekonomskimi neravnotežji predvideno večjo pozornost spremenljivkam, povezanim s tokovi, natančneje določiti in količinsko opredeliti v naslednjih korakih reforme ekonomskega upravljanja, tako da postane simetrična, operativna in pregledna.
4.8 EESO poudarja pomen vzpostavitve in razvoja ustreznega postopka za prvi pregled neravnotežij v poročilu o mehanizmu opozarjanja ter ugotovitev, ali obstajajo neravnotežja v poglobljenih pregledih.
Priporočila je treba oceniti glede na evropska gonila rasti in njihov vpliv na gospodarski razvoj.
Pomen potrebe po bolj v prihodnost usmerjenem nadzoru z namenom hitrega odkrivanja in obravnavanja nastajajočih neravnotežij je treba podrobno pojasniti.
4.9 EESO poudarja pomen trdnih pravil, ki bodo lahko delovala v spreminjajočih se gospodarskih razmerah, ter potrebo po predanosti in odgovornosti držav članic.
Da bi povečali naložbe in ravni produktivnosti po vsej EU, se z reformo fiskalnega okvira ne sme odlašati.